La PCDTE assistirà al Parlament per conèixer de primera mà les conclusions de la Comissió d’Investigació del projecte Castor - La Calamanda
Inici Express	La PCDTE assistirà al Parlament per conèixer de primera mà les conclusions de la Comissió d’Investigació del projecte Castor
Es considera que tant l’administració de l’Estat com els governs que van participar en la tramitació del magatzem de gas van vulnerar principis del dret administratiu i que les adjudicacions es van fer “amb una concurrència efectiva extremadament restrictiva”
Representants de la Plataforma Ciutadana en Defensa de les Terres del Sénia assistiran el proper dimecres, dia 11 de desembre, al Parlament de Catalunya per conèixer de primera mà les conclusions de la Comissió d’Investigació del projecte Castor, després de tot un any de citacions i compareixences. Segons hem conegut les conclusions aprovades formen part de la proposta transaccional entre JxCat, ERC i els comuns, en les quals s’insta el govern espanyol a establir responsabilitats de les administracions públiques en la concessió i seguiment del projecte.
De fet, segons recull l’agència ACN, es considera que tant l’administració de l’Estat com els governs que van participar en la tramitació del magatzem de gas van vulnerar principis del dret administratiu i que les adjudicacions es van fer “amb una concurrència efectiva extremadament restrictiva” o bé “sense concurrència pública”. Tot i que aquesta és una notícia molt positiva per a la reivindicació social d’un territori – massa vegades oblidat en inversions productives-, i és el resultat del treball de les forces parlamentàries per treure la veritat; no deixa de ser menys cert que si des de les administracions responsables, en aquest cas l’estatal, no es fa una profunda reflexió sobre quins han de ser els límits entre els interessos generals i els privats, demà ens podrem tornar a trobar un monstre com aquest, sobre el qual ara ningú vol assumir cap paternitat; ni els qui el van promoure, ni els qui el van autoritzar.
Des d’aquí agraïm a les forces parlamentàries catalanes la bona tasca engegada per depurar les responsabilitats que, en tot cas, hauria d’haver exigit l’administració de l’Estat. Però aquí ens trobem enfront d’una administració pública estatal defensora de les grans empreses de l’IBEX35, que juga en un tauler d’escacs on la ciutadania sempre és l’últim peó. I indefugiblement, el projecte Castor és la demostració més evident de la mala praxis d’una administració pública cega, sorda i muda. Plataforma Ciutadana en Defensa de les Terres del Sénia
#administració#castor#gas#projecte